**აჭარის ა რ გარემოს დაცვისა და ბუნებრივი რესურსების სამმართველო**

**ანგარიში**

**2014 წ.**

 2014 წელს გარემოს დაცვისა და ბუნებრივი რესურსების სამმართველოს საქმიანობა წარიმართა სამმართველოს წლის ერთიანი სამოქმედო გეგმის მიხედვით, რომელშიც აისახა გარემოს დაცვის კუთხით აჭარის რეგიონისათვის პრიორიტეტული მიმართულებები. სამუშაოები შეეხო ისეთ სფეროებს, როგორებიცაა: ჰაერისა და წყლის, ნიადაგების, ნარჩენების მართვის მდგომარეობა, გეოლოგიური მონიტორინგი, ტყის რესურსების მართვა, ბიომრავალფეროვნება. პარალელურად მიმდინარეობს ოთხი მიზნობრივი პროგრამის განხორციელება. სამმართველოს 2014 წლის სამოქმედო გეგმით გათვალისწინებულია 12 პრობლემატურ საკითხზე მუშაობა:

1. *მჭიდროდ დასახლებულ უბნებში სამეურნეო წყლების გაწმენდა - გაუვნებელყოფის მდგომარეობის შესწავლა;*

*2. აჭარის ავტონომიურ რესპუბლიკის ადმინისტრაციულ ტერიტორიაზე ნარჩენების მართვის მდგომარეობის შესწავლა;*

*3. ქალაქ ბათუმის ადმინისტრაციულ ტერიტორიაზე არსებული ატმოსფერული ჰაერის დამაბინძურებელ და წყალმოსარგებლე საწარმოებიდან გაფრქვეულ/ჩაშვებულ მავნე ნივთიერებათა სტატისტიკური ანგარიშგების ფორმებით სამმართველოში წარმოდგენილი 2013 წლის მაჩვენებლების მონიტორინგი;*

*4.* *გარემოსდაცვითი დღეების აღნიშვნა და მოქალაქეთა ეკოლოგიური ცნობიერების ამაღლება;*

*5. ხელვაჩაურისა და ქობულეთის მუნიციპალიტეტების მოსახლეობის სასოფლო და კომუნალურ წყალსადენებზე გარემოსდაცვითი მოთხოვნების შესრულების მდგომარეობის შესწავლა;*

*6.* *აჭარის ავტონომიური რესპუბლიკის ადმინისტრაციულ ტერიტორიაზე ბზის კორომების მონიტორინგი და დაავადებული ზონების დადგენა;*

*7. აჭარის ტერიტორიაზე არსებული ეკონომიკურად ღირებული სახეობების - ძმერხლის (Ruscus hypophyllum) და ხარიშუბლას (Senecio platyphylloides) ბუნებრივი რესურსის (მარაგის) და ეკოლოგიური მდგომარეობის შეფასება;*

*8. ალპურ და სუბალპურ ზონებში ბიომრავალფეროვნების სახეობათა საარსებო გარემოს, დარღვეული ჰაბიტატებისა და ნიადაგდაცვით მდგომარეობაზე მონიტორინგი;*

*9. აჭარის არ მუნიციპალიტეტებიდან შემოსული სტიქიის შედეგად დაზარალებული მოქალაქეთა განცხადებების შესწავლა;*

*10. მეწყრულ და ეროზიულ უბნებზე მონიტორინგის განხორციელება და მათი დინამიურობის შეფასება (ხელვაჩაურის და ქობულეთის მუნიციპალიტეტები);*

*11. საავტომობილო გზებზე და რკინიგზაზე გვერდითი ეროზიის და მეწყრული პროცესების შედეგად დაზიანებული უბნების აღრიცხვა, მეწყრესაწინააღმდეგო რეკომენდაციების მომზადება და შესაბამის სამსახურებზე მიწოდება შემდგომში რეაგირების მიზნით;*

*12. ქობულეთისა და ხელვაჩაურის მუნიციპალიტეტებში ტყის ფონდის მიწებზე ეროზირებულ და მეწყერსაშიში უბნების შესწავლა.*

 გეგმით განსაზღვრული საკითხები შესრულებულია გეგმაზომიერად. არსებობს მცირეოდენი გადაცდომები გეგმიური საკითხების ცალკეული ღონისძიებების შესრულების გეგმა-გარფიკებიდან, თუმცა თითოეული მათგანი ძირითადად განპირობებული იყო საველე სამუშაოების ჩატარებისათვის შეუსაბამო ამინდებითა და სხვა ობიექტური მიზეზებით. ქალაქ ბათუმის ადმინისტრაციულ ტერიტორიაზე არსებული ატმოსფერული ჰაერის დამაბინძურებელ და წყალმოსარგებლე საწარმოებიდან გაფრქვეულ/ჩაშვებულ მავნე ნივთიერებათა სტატისტიკური ანგარიშგების ფორმებით სამმართველოში წარმოდგენილი 2013 წლის მაჩვენებლების მონიტორინგი - გეგმიური საკითხის ფარგლებში დაგეგმილი სამუშაოები, მათი შემდგომი განხორციელების მიზანშეუწონლობის გამო აპრილის თვეში შეჩერდა.

 მნიშვნელოვანია გამოვყოთ სატყეო სფეროში მიმდინარე საქმიანობა. მიღწეულია გარკვეული პროგრესი მდგრადი ტყითსარგებლობის კუთხით. კერძოდ სსიპ სატყეო სააგენტოს მიერ გატარებული ღონისძიებების (სპეცტექნიკის შეძენა, ახალი სატყეო დანიშნულების გზების გაყვანა) შედეგად გასული წლის ამავე პერიოდის მონაცემებთან შედარებით მნიშვნელოვნად გაზრდილია გამოყოფილი ტყეკაფების ათვისების მაჩვენებელი. მიმდინარეობს ტყეების აღდგენა-განახლებისა და ტყის დაავადებებთან ბრძოლის პროგრამები.

 გასული წლის განმავლობაში სამმართველოს სპეციალისტები მონაწილეობდნენ გარემოს დაცვის სფეროში არსებული პრობლემატური საკითხებისადმი მიძღვნილ არაერთ კონფერენციაში, სემინარსა თუ სხვა სახის სამუშაო შეხვედრაში.

 გარდა გეგმიური საკითხების შესრულებისა, უწყება ახორციელებდა საქართველოს გარემოს დაცვითი კანონმდებლობით გათვალისწინებულ სხვა საქმიანობას.

***გარემოს ინტეგრირებული მართვა***

* საქართველოს გარემოს დაცვის სამინისტროს 2013 წლის 6 დეკემბრის N3329 და 11 დეკემბრის N3425 წერილების, ,,წყლის დაცვის შესახებ“ (მუხლი 41) და ,,ატმოსფერული ჰაერის დაცვის შესახებ“ (მუხლი 38) საქართველოს კანონების მოთხოვნების შესაბამისად, არსებული წესით მიღებული და შეთანხმებული იქნა რეგიონის წყალმოსარგებლე 289 და ატმოსფერული ჰაერის დამაბინძურებელი 263 საწარმოს მიერ წარმოდგენილი წყლის გამოყენებისა და ატმოსფეროში მავნე ნივთიერებათა გაფრქვევების სახელმწიფო აღრიცხვის 2013 წლის ანგარიშები. ინფორმაცია 43 საწარმოს შესახებ, რომელთაც არ წარმოადგინეს ხსენებული ანგარიშები, სათანადო რეგირებისათვის გაიგზავნა გარემოსდაცვითი ზედამხედველობის დეპარტამენტში;
* წარმოდგენილი ანგარიშების საფუძველზე დაფიქსირდა ბუნებრივი რესურსით (მიწისქვეშა წყალი) მოსარგებლე 102 მეწარმე. წყლის მოხმარების საერთო მოსაკრებელის დარიცხვის მიზნით, მათი მონაცემები გაიგზავნა საქართველოს ფინანსთა სამინისტროს შემოსავლების სამსახურში;
* წყალმოსარგებლე საწარმოთა მიერ წყლის გამოყენებისა და ატმოსფერული ჰაერის დამაბინძურებელი სტაციონარული საწარმოების მიერ მავნე ნივთიერებათა გაფრქვევებზე წარმოდგენილი სტატისტიკური ანგარიშების საფუძველზე მომზადდა ინფორმაცია რეგიონში წყალსამეურნეო ბალანსისა და ატმოსფეროში მავნე ნივთიერებათა გაფრქვევის რაოდენობრივი და ხარისხობრივი მაჩვენებლების შესახებ.
* თებერვლის თვიდანმიმდინარეობდანარჩენების მართვის მდგომარეობის შესწავლა. ქალაქ ბათუმის, ქობულეთის, ხელვაჩაურის, ქედის, შუახევისა და ხულოს მუნიციპალიტეტებში სულ აღრიცხულია 460 უკანონო ნაგავსაყრელი:
* ბათუმი 180
* ხელვაჩაური 113
* ქობულეთი 87
* ქედა 32
* შუახევი 23
* ხულო 25

გამოვლენილი დარღვევების შესახებ ინფორმაცია რეაგირებისათვის გადაიგზავნა ქ. ბათუმის მერიაში და ქობულეთის, ხელვაჩაურის, ქედის შუახევისა და ხულოს მუნიციპალიტეტების გამგეობებში;

* განხილული იქნა საწარმოების მიერ წარმოდგენილი ატმოსფერული ჰაერის დაბინძურების სტაციონარული წყაროებისა და მათ მიერ გაფრქვეულ მავნე ნივთიერებათა ინვენტარიზაციის 162 ტექნიკური ანგარიში;
* სამმართველომ წლის განმვალობაში განიხილა და შეითანხმა ატმოსფერულ ჰაერში მავნე ნივთიერებათა ზღვრულად დასაშვებ გაფრქვევათა ნორმების 5 პროექტი (,,შპს ბათუმის ნავთობბაზა”, შპს ,,SUNH@H”, შპს ,,Vibro Diagnostik FZE’’, შპს ევრობეტონი, ,,შპს ბეთლემი 2011“ );
* სამმართველოს სპეციალისტები მონაწილეობდნენ ამავე საწარმოების გარემოზე ზემოქმედების შეფასების (გზშ) დოკუმენტების განხილვაში;
* განხილული იქნა 5 საწარმოს განაცხადი ზედაპირული წყლის ობიექტიდან წყლის ამოღების შესახებ. ტექნიკური რეგლამენტი გაცემული იქნა არსებული წესების შესაბამისად;
* მჭიდროდ დასახლებულ უბნებში შესწავლილ იქნა სამეურნეო წყლების გაწმენდა - გაუვნებელყოფის მდგომარეობა. გამოვლენილია მთელი რიგი გარემოს დაცვითი ნორმების დარღვევებისა. ქ. ბათუმის, ქობულეთისა და ხელვაჩაურის მუნიციპალიტეტებში სულ დაფიქსირდა საყოფაცხოვრებო-ნახმარი წყლების ღიად ჩადინების 84 ფაქტი. აღრიცხულია დაზიანებული და მთლიანად მწყობრიდან გამოსული სალექარები;
* სამმართველოს 2014 წლის სამოქმედო გეგმის შესაბამისად, ქალაქ ბათუმის 90-მდე საწარმოში შესწავლილ იქნა ატმოსფრული ჰაერის დამაბინძურებელ და წყალმოსარგებლე საწარმოებიდან გაფრქვეულ/ჩაშვებულ მავნე ნივთიერებათა სტატისტიკური ანგარიშგების ფორმებით სამმართველოში წარმოდგენილი 2013 წლის მაჩვენებლების შესაბამისობა რეალურ მდგომარეობასთან. პარალელურად აღრიცხული იქნა მიწისქვეშა წყლით მოსარგებლე 60 -მდე ახალი საწარმო. მათ დაეგზავნათ წერილობითი რეკომენდაციები გარემოსდაცვითი ვალდებულებების შესრულების თაობაზე;
* სამმართველო მონაწილეობს აჭარაში მყარი საყოფაცხოვრებო ნარჩენების მართვის პროექტში. პროექტის ფარგლებში უკვე შერჩეულია ახალი ნაგავსაყრელი პოლიგონის ტერიტორია (ცეცხლაური, ქობულეთის მუნიციპალიტეტი), მიმდინარეობს პოლიგონის მოწყობის სამუშაოების ტექნიკური და გარემოსდაცვითი ნაწილის მომზადება. პარალელურად ხორციელდება ძველი, სტანდარტებთან შეუსაბამო ბათუმისა და ქობულეთის ნაგავსაყრელების დახურვის სამუშაოები;
* რეგიონში საკურორტო სეზონის დადგომასთან დაკავშირებით აქტიურ გარემოს დამაბინძურებელ საწარმოებს ( 80 საწარმო) დაეგზავნათ სარეკომენდაციო წერილები მონიტორინგის სისტემის გაძლიერებასთან, კერძოდ კი აირისა და წყალგამწმენდი სისტემების მუშაობის ეფექტურობის გაუმჯობესებასთან, დაკავშირებით. ამ მხრივ დაიგეგმა და შესრულდა გარკვეული ღონისძიებები. საწარმოების მხრიდან წარმოდგენილია წერილობითი ინფორმაციები;
* აჭარის საავტომობილო გზებისა და სამელიორაციო სისტემების მართვის დეპარტამენტთან ერთად განხორციელდა მდინარე ბარცხანის დაბინძურების პრევენციული ღონისძიება;
* განხილული იქნა ქალაქ ბათუმის მერიიდან შემოსული მახვილაურის მეურნეობის (ეხლანდელი მუსხელიშვილის ქუჩის) მცხოვრებთა კოლექტიური განცხადება სასმელი წყლით უზრუნველყოფის თაობაზე. საკითხის შესწავლის შემდეგ ქ.ბათუმის მერიას გაეგზავნა შესაბამისი სარეკომენდაციო წერილი;
* .„აჭარის სანაპირო ზოლის ჩამდინარე წყლებისა და ატმოსფერული ჰაერის აქტიურ დამაბინძურებელ კერებში გარემოს დაცვითი კანონმდებლობის მოთხოვნების შესრულების მდგომარეობის მონიტორინგი“ - სამმართველოს მიზნობრივი პროგრამით განსაზღვრული სამუშაოების განხორციელებისას 5 ობიექტის ჩამდინარე წყლებში დაფიქსირდა ემისიათა მატების ფაქტები. შესაბამისი ლაბორატორიული კვლევების შედეგები რეაგირებისათვის გადაიგზავნა საქართველოს გარემოსა და ბუნებრივი რესურსების დაცვის სამინისტროს გარემოსდაცვითი ზედამხედველობის დეპარტამენტში;
* ,,ატმოსფერული ჰაერის დაცვის შესახებ“ საქართველოს კანონის (მუხლი 38) და ამ საკითხზე საქართველოს მთავრობის 2013 წლის 31 დეკემბრის #413 დადგენილების (მუხლი 4) თანახმად მომზადებული იქნა წერილობითი მიმართვები რეგიონში განთავსებული ატმოსფერული ჰაერის დამაბინძურებელ სტაციონარულ საწარმოებზე მათ მიერ 2014 წელს ატმოსფეროში გაფრქვეულ მავნე ნივთიერებათა ფაქტიური მაჩვენებლების დადგენილი წესით და დადგენილ ვადაში წარმოდგენის თაობაზე;
* ,,წყლის შესახებ“ საქართველოს კანონის 41 მუხლისა და საქართველოს ეკონომიკური განვითარების სამინისტროს სტატისტიკის სახელმწიფო დეპარტამენტის 2004 წლის 3 ნოემბრის #63 ბრძანების ,,წყლის გამოყენების სახელმწიფო აღრიცხვის სახელმწიფო სტატისტიკური ანგარიშგების ფორმების შევსებისა და წარდგენის შესახე ინსტრუქციის დამტკიცების თაობაზე“ თანახმად მომზადებული იქნა წერილობითი მიმართვები რეგიონში განთავსებულ წყალმომხმარებელ საწარმოებზე მათი მხრიდან წყლის გამოყენების 2014 წლის ანგარიშების დროულად და არსებული წესით წარმოდგენის თაობაზე;
* აჭარის ა რ ფინანსთა და ეკონომიკის სამინისტროსათვის, ქობულეთის ქალაქმშენებლობითი დოკუმენტის - ქობულეთის მუნიციპალიტეტის სივრცითი მოწყობის სქემა და ქალაქ ქობულეთის გენერალური გეგმის შემუშავების მიზნით, მომზადდა ინფორმაცია მდინარეთა წყალდაცვითი ზოლებისა და წყალსადენი სისტემების სანიტარული დაცვის ზონების შესახებ;
* განხილული იქნა ხულოს მუნიციპალიტეტის წერილობითი მომართვა დაბა ხულოს წყალმომარაგების წყალსადენის რეაბილიტაციასთან დაკავშირებით გასატარებელ გარემოსდავით ღონისძიებებზე რეკომენდეციების მიცემის შესახებ. მუნიციპალიტეტის გამგეობაში გაიგზავნა სარეკომენდაციო წერილი;
* განხილული იქნა აჭარის ა.რ. მთავრობის აპარატიდან გადმოგზავნილი ,,საქართველოს მწვანეთა მოძრაობა დედამიწის მეგობრები-საქართველოს“ თანათავმჯდომარის ნინო ჩხობაძის წერილი ამ პროექტის ფარგლებში ავტონომიური რესპუბლიკის ადმინისტრაციულ ტერიტორიაზე გამოვლენილი უნებართვო ნაგავსაყრელების შესახებ. შესაბამისად წერილები სათანადო რეაგირებისათვის დაეგზავნა ყველა მუნიციპალიტეტის გამგეობებს. აღნიშნულის შესახებ ეცნობა მთავრობის აპარატს;
* განხილული იქნა აჭარის არ ფინანსთა და ეკონომიკის სამინისტროდან შემოსული შპს ,,GLINKO GLOBAL INOVATION COMPANY”-ს საქართველოში წარმომადგენლობის წერილი აჭარის ავტონომიური რესპუბლიკის ტერიტორიაზე საყოფაცხოვრებო ნარჩენების გადამამუშავებელი საწარმოს აშენების მიზნით ტერიტორიის შერჩევასთან დაკავშირებით. მომზადდა შესაბამისი წერილი, რომელშიც სამმართველო ითხოვდა პროექტის შესახებ დამატებითი ინფორმაციის წარმოდგენას;
* საქართველოს გარემოსა და ბუნებრივი რესურსების დაცვის სამინისტროს წერილობითი მოთხოვნის საფუძველზე, გარემოს მდგომარეობის შესახებ ეროვნული მოხსენებისათვის მომზადდა ინფორმაცია 2010-2013 წლების პერიოდისათვის აჭარაში წყლის რესურსების გამოყენების შესახებ;
* აჭარის ავტონომიური რესპუბლიკის მთავრობის აპარატიდან გადმოგზავნილი საქართველოს შინაგან საქმეთა სამინისტროს საგანგებო სიტუაციების მართვის დაპარტამენტის მოთხოვნით მომზადდა ინფორმაცია მომეტებული ტექნიკური საფრთხის შემცველი ობიექტებისა შესახებ;
* სამმართველო მონაწილეობდა საერთაშორისო მდინარეთა აუზების გარემოს დაცვითი პროგრამის **(EPIRB)** ეგიდით, ქალაქ ბათუმში (16-18 ივნისი) ჩატარებულ საერთაშორისო კონფერენციაში, რომელიც მიეძღვნაჭოროხისა და აჭარისწყლის მდინარეთა აუზის ეკოლოგიურ მდგომარეობას;
* სამმართველო მონაწილეობდა საქართველოს გარემოსა და ბუნებრივი რესურსების დაცვის სამინისტროს მიერ ორგანიზებულ, ქ.თბილისში, მიმდინარე წლის 25-26 აგვისტოს გამართულ სამუშაო შეხვედრაში, რომელიც დაეთმო გარემოზე ზემოქმედების შეფასებისა და სტრატეგიული გარემოსდაცვითი ღონისძიებების საკითხებს;
* 9-13 სექტემბერს სამმართველო მონაწილეობას იღებდა სომხეთის რესპუბლიკაში, ქ.წახგაძორში გამართულ კონფერენციაში, რომელიც მიეძღვნა ნარჩენების მართვის თემას;
* ნოემბერში სამმართველო მონაწილეობდა კავკასიის არასამთავრობოთა ქსელის (CENN) მიერ ორგანიზებულ ტრენინგში - ,,სამოქალაქო ჩართულობა სატყეო დარგის მართვაში - სატყეო პოლიტიკის ადვოკატირება და ლობირება“;
* 5 დეკემბერს სამმართველო მონაწილეობდა საქართველოს გარემოსა და ბუნებრივი რესურსების დაცვის სამინისტროს ბიომრავალფეროვნების სამსახურის მიერ ქალაქ ბათუმში, USAID-ის ოფისში გამართულ შეხვედრაში, რომელიც ეთმობოდა შავ ზღვაში რიფების ხელოვნური გამრავლების საკითხს;

***ტყის დაცვა და ტყის რესურსების მართვა***

* სსიპ სატყეო სააგენტოს მიერ ხულოს, შუახევის, ქედის, ხელვაჩაურისა და ქობულეთის სატყეო ადმინისტრაციებში გამოყოფილი სოციალური ჭრების ტყეკაფებიდან მიმდინარეობს მოსახლეობაზე I და II ხარისხის ხე-ტყის გაცემა. სულ გამოყოფილია **81 223მ3** ხე-ტყე. აქედან: I **ხარისხის (სამასალე) – 10 304მ3**  და **II ხარისხის (საშეშე) – 70 919 მ3**. ათვისებულია **19 434 მ3** ხე-ტყე (I **ხარისხის - 1578 მ3**  და **II ხარისხის 17 856 მ3**). გამოყოფილი ხე-ტყის ათვისების მხრივ, გასული წლის ამავე პერიოდის მონაცემებთან შედარებით მატებაა **3698 მ3 -**ით**.**
* გამოვლენილ იქნა ხე-ტყის უნებართვო ჭრებისა და სატყეო კანონმდებლობის სხვა დარღვევების **258**  ფაქტი. სულ მოჭრილია **1894,8 მ3**  ხე-ტყე. აქედან **I ხარისხის - 942,9**  **მ3 და II-ხარისხის 952** **მ3**  მოცულობის ხე-ტყე. მოჭრილი ხე-ტყის სანიხრე ღირებულება შეადგენს **36 343.6** ლარს, გარემოზე მიყენებული ზიანი **- 21 6008.3** ლარს. აღნიშნული ფაქტების ამსახველი მასალები შემდგომი რეაგირებისათვის გადაგზავნილია გარემოსდაცვითი ზედამხდველობის დეპარტამენტში;
* წლის განმავლობაში ხორციელდებოდა სატყეო დანიშნულების გზების მშენებლობისა და რეაბილიტაციის სამუშაოები. მიმდინარე წელს გაყვანილია 20.4 კმ სიგრძის ახალი და რეაბილიტირებულია 105.4 კმ-მდე საერთო სიგრძის ძველი გზა. შარშანდელ წელთან შედარებით გაყვანილია 10.5 კმ -ით მეტი ახალი და შეკეთებულია 80.3 კმ-ით მეტი ძველი გზა;
* სსიპ აჭარის სატყეო სააგენტომ განახორციელა ტყეების ბუნებრივი განახლების პროგრამა. ხულოსა და შუახევის სატყეო ადმინისტრაციებში განახლების მიზნით შემოიღობა და აიჩიჩქნა 100 ჰა ფართობის ტყის ტერიტორია. ბუნებრივი განახლების აუცილებელ პირობას წარმოადგენს ტყის განახლებას დაქვემდებარებულ მასივებში მცენარეული აღმონაცენის საქონლისაგან დაცვა;
* ქობულეთის სატყეო ადმინისტრაციის თიკერის სატყეოში 12 ჰა ფართობის ტერიტორიაზე გაშენდა ენერგეტიკული ტყე. სულ დაირგო 4800 ძირი სწრაფმოზარდი ვერხვის ნერგი;
* ქობულეთის სატყეო ადმინისტრაციის თიკერის სატყეოს სანერგეში გამოყვანილი იქნა 13 084 ძირი სხვადასხვა სახეობის ნერგი;
* მიმდინარეობდა ტყის ეროზირებული და სხვა მხრივ დეგრადირებული მასივების განაშენიანების ღონისძიებები. სულ აჭარის ტყეებში მიმდინარე წელს დაირგო 21 129 ძირი ნერგი;
* წლების განმავლობაში ტყეებს აზიანებს სხვადასხვა მავნებლები. აღნიშნული პრობლემის მოგვარებისათვის სსიპ სატყეო სააგენტოში შეიქმნა ტყის დაავადებებთან ბრძოლის სამსახური. მასში დასაქმებულია 4 სპეციალისტი. ამჟამად სამსახურის ლაბორატორიაში მიმდინარეობს ნაძვის დიდი ლაფანჭამიას (Ddendroctonus micans ) ბიოლოგიური მტრის რიზოფაგუსის (Rhizophagus grandis Gyll) გამოყვანა. გამოყვანილია ასევე სასარგებლო მწერი ,,ფორმიკარიუსი’’ (Thanasimus formicarius) მბეჭდავი და კენწეროს ქერქიჭამიების წინააღმდეგ, რომლებიც ასევე ჩასახლებული იქნება ნაძვნარ-სოჭნარ კორომებში. ამავე ლაბორატორიაში ხორციელდება ამერიკული თეთრი პეპლის (Hyphantria cunea) ბიოლოგიური მტრის კალოსომას (Calosoma sycophanta) გამოყვანაც.
* წიწვოვან ტყის მასივებში მოეწყო მბეჭდავი ქერქიჭამიას (Ips tipografus) საწინაღმდეგო მწერსაჭერის ხაფანგები. ქობულეთის, ხულოსა და შუახევის სატყეო ადმინისტრაციებში 2000 ჰა ფართობის ტერიტორიაზე სულ განთავსდა 6000 მწერსაჭერი. მიღებულია მვნებლების განადგურების დადებითი შედეგი;
* აჭარაში გაუდაბნოების მასშტაბების ზრდის საკითხთან დაკავშირებით მაღალმთიან ზონაში ჩატარდა საექსპერტო ექსპედიცია. მასში მონაწილეობდნენ სსიპ სატყეო სააგენტოს, შოთა რუსთაველის სახელმწიფო უნივერსიტეტის და ბათუმის ბოტანიკური ბაღის წარმომადგენლები. ექსპერტებმა დაათვალიერეს გაუდაბნოების თვალსაზრისით რთული უბნები.
* ,,აჭარის ფოთლოვნების დაავადებების შესწავლა“ - სატყეო სააგენტოს მიზნობრივი პროგრამის ფარგლებში აჭარის ტყეებში არსებული ენტომოლოგიური და სხვა დაავადებების სრულფასოვანი შესწავლისა და შესაბამისი სამოქმედო გეგმის მომზადებისათვის გამოცხადდა ტენდერი, რომელშიც გაიმარჯვა საქართველოს აგრარულმა უნივერსიტეტმა. დასრულებულია პროგრამით გათვალისწინებული საველე სამუშაოები. უახლოეს მომავალში წარმოდგენილი იქნება საბოლოო ანგარიში.

***გეოლოგია და სტიქიების მართვა***

* აჭარის ავტონომიური რესპუბლიკის მუნიციპალიტეტების გამგეობებიდან შემოსული განცხადებების საფუძველზე შესწავლილია სტიქიის შედეგად დაზარალებული მოქალაქეთა - **831 განცხადება:**

*ქ.ბათუმი -* ***7*** *განცხადება;*

*ხელვაჩაურის მუნიციპალიტეტი -* **75***;*

*ქედის მუნიციპალიტეტი -* **205***;*

*შუახევის მუნიციპალიტეტი -* **204***;*

*ხულოს მუნიციპალიტეტი -* **223***;*

*ქობულეთის მუნიციპალიტეტი -* **108;**

*სხვა უწყებებიდაან შემოსული -* ***9.***

შესწავლილია აგრეთვე მუნიციპალიტეტებიდან შემოსული **37** მომართვა, რომლებიც ეხებოდა სოციალურად დაუცველი მოქალაქეებისათვის საცხოვრებელი სახლების მშენებლობის ადგილების გეოლოგიურ შეფასებას.

თითოეულ განცხადებაზე მომზადებულია შესაბამისი გეოლოგიური დასკვნები.

* სამმართველოს 2014 წლის სამოქმედო გეგმის შესაბამისად, მიმდინარეობს აჭარის საავტომობილო გზებზე და რკინიგზაზე გვერდითი ეროზიის და მეწყრული პროცესების შედეგად დაზიანებული უბნების აღრიცხვა, მეწყრესაწინააღმდეგო რეკომენდაციების მომზადება და შესაბამის სამსახურებზე მიწოდება შემდგომი რეაგირების მიზნით. სამუშაოები განხორციელდა აჭარის ხუთ მუნიციპალიტეტში. ხულოს მინიციპალიტეტში გამოვლენილია საავტომიბილო გზების **6** ეროზირებული უბანი, შუახევის მუნიციპალიტეტში -**15**, ქედის მუნიციპალიტეტში - **13,** ქობულეთში - **7** და ხელვაჩაურში **8** სხვადასხვა დონის დაზიანებების მქონე უბნები;
* გასული წლიდან მოყოლებული მიწის მართვის სამსახურისა და სატყეო სააგენტოს სპეციალისტების მიერ ერთობლივად შესწავლილი იქნა ტყის ფონდის მიწებზე არსებული ეროზირებული და მეწყერსაშიში უბნები. მიმდინარე პერიოდისათვის შესწავლილია ხელვაჩაურის მუნიციპალიტეტში არსებული მდგომარეობა. სულ აღრიცხულია 15 ეროზირებული უბანი, რომელთა საერთო ფართობიც შეადგენს 70,91 ჰა-ს. აქედან ეროზიული პროცესები გრძელდება 31,7 ჰა ფართობის ტერიტორიაზე. აგრეთვე შესწავლილია ქობულეთის მუნიციპალიტეტის ტერიტორიაზე არსებული მდგომარეობა. გამოვლენილია 70 ჰა საერთო ფართობის მქონე 11 უბანი;
* სამმართველოს წარმომადგენლები მონაწილეობდნენ შუახევჰესისა და სხალთაჰესის ჰიდროელექტრო სადგურების მშენებლობის არეალში მდებარე სოფლების მდგომარეობის შეფასების სამუშაო ჯგუფის მუშაობაში.

***მიწის მართვა***

* სამმართველო მონაწილეობდა ქალაქ ბათუმისა და აჭარის ხუთივე მუნიციპალიტეტის საკუთრების აღიარების მუდმივმოქმედი კომისიების მუშაობაში. ორი კვარტლის განმავლობაში განხილული იქნა 1059 და დაკმაყოფილდა 422 განცხადება;
* სამმართველო მონაწილეობდა აჭარის არ უმაღლესი საბჭოს საკონსულტაციო საბჭოს მიწის რეფორმის საადგილმამულო ჯგუფის მუშაობაში. მიმდინარეობს მიწის კანონმდებლობაში ცვლილებების პროექტზე მუშაობა;
* მიწის მართვის სამსახურისა და სატყეო სააგენტოს სპეციალისტების მიერ განხორციელდა აჭარის სახელმწიფო სატყეო ფონდის საზღვრების დადგენა.

***ბიომრავალფეროვნების დაცვა***

* განხორციელდა მონიტორინგი აჭარაში ბზის დაავადების გავრცელებაზე. შესწავლილ იქნა აჭარაში ბზის გავრცელების მთელი არეალი. მონიტორინგის შედეგებით დადგინდა დაავადების *(პათოგენური სოკო Cylindrocladium buxicola )*  პროგრესირებადობა და მისი მასშტაბები.
* მიმდინარეობდა ეკონომიკურად ღირებული სახეობების ძმერხლისა *(Ruscus hypophyllum*) და ხარიშუბლას *(Senecio platyphylloides*) მარაგების დადგენა და ეკოლოგიური მდგომარეობის შეფასება. მოწვეული სპეციალისტების მიერ შესწავლილია ხელვაჩაურის სატყეო ადმინისტრაციის ერგე-ორთაბათუმისა და კირნათის სატყეო უბნები. კვლევები აგრეთვე ჩატარდა ქობულეთის ადმინისტრაციის ჩაქვის სატყეოში, შუახევის ადმინისტრაციის ჭვანისა და ოლადაურის სატყეოებში და ხულოს ადმინისტრაციის ხიხაძირისა და ხულო-ღორჯომის სატყეოებში. სპეციალური მეთოდოლოგიით განისაზღვრა მცენარეთა მარაგები და ანტროპოგენური ზემოქმედების მასშტაბები. მომზადდა რეკომენდაციები, რომლებიც რიგ შემთხვევებში ითვალისწინებენ გარკვეული პერიოდისთვის მცენარეთა მოპოვების აკრძალვას. აღნიშნული ღონისძიება ხორციელდებოდა 2013 წელსაც. წინა წლის ანალოგიურად, კვლევების შედეგები სახელმძღვანელოდ გაიგზავნება საქართველოს გარემოსა და ბუნებრივი რესურსების დაცვის სამინისტროში;
* სამოქმედო გეგმის შესაბამისად, შუახევისა და ხულოს მუნიციპალიტეტებში შესწავლილ იქნა ალპური და სუბალპური სარტყლის ბიომრავალფეროვნების სახეობათა ჰაბიტატების მდგომარეობა. ღონისძიების ფარგლებში განხორციელდა: ეკოსისტემების, ბუნებრივი ლანდშაფტების სახეობებისა და ჰაბიტატების მონიტორინგი; სუბალპური და ალპური ზონების საზღვრების დადგენა; სუბალპური და ალპური საძოვრების მონიტორინგი; ბუნებრივი თვითგანახლების კერების გამოვლენა; პრობლემური კერების გამოყოფა;
* სამმართველო მონაწილეობდა საქართველოს ეროვნული სატყეო პროგრამის (NFP) ფარგლებში, საქართველოს გარემოსა და ბუნებრივი რესურსების დაცვის სამინისტროში გამართულ შეხვედრაში, რომელიც მიეძღვნა კოლხური ბზის დაავადებაზე რეაგირების შესაძლებლობებს, სახელმწიფო ინიციატივებსა და ეროვნული გეგმის პროექტს. აღნიშნულ შეხვედრაზე წარდგენილი იყო, ამ მხრივ, აჭარაში არსებული მდგომარეობის შესახებ ინფორმაცია;
* ,,აჭარის ავტონომიური რესპუბლიკის ფინანსთა და ეკონომიკის სამინისტროსათვის ლიცენზიის გაცემის უფლებამოსილების დელეგირების შესახებ“ საქართველოს მთავრობის 2008 წლის 12 აპრილის #98 დადგენილებით განსაზღვრულ შემთხვევებში (ბუნებრივი რესურსების მოპოვების ლიცენზიის გაცემა) აჭარის ა რ ფინანსთა და ეკონომიკის სამინისტრო ლიცენზიას გასცემს აჭარის ა რ გარემოს დაცვისა და ბუნებრივი რესურსების სამმართველოსთან შეთანხმებით. მიმდინარე პერიდისათვის სამმართველოში განხილულია სამინისტროდან გამოგზავნილი 42 წერილი.

***მიზნობრივი პროგრამები:***

* ***1.„აჭარის სანაპირო ზოლის ჩამდინარე წყლებისა და ატმოსფერული ჰაერის აქტიურ დამაბინძურებელ კერებში გარემოს დაცვითი კანონმდებლობის მოთხოვნების შესრულების მდგომარეობის მონიტორინგი.“*** - პროგრამა ითვალისწინებს წლის განმავლობაში სისტემატურ დაკვირვებას ატმოსფერული ჰაერისა და ჩამდინარე წყლების ხარისხობრივ მდგომარეობაზე. განხორციელდა ჰაერისა და წყლის სინჯების აღება და გამოკვლევა. მიმდინარე მონიტორინგის დროს დაფიქსირებულია გარემოს დაცვითი კანონმდებლობის დარღვევის 5 ფაქტი. ინფორმაცია დარღვევების შესახებ გადაცემულია გარემოსდაცვითი ზედამხედველობის დეპარტამენტში.
* პროგრამის ფაგლებში გაწეულია შემდეგი საქმიანობა:

1.გაფორმდა სახელმწიფო შესყიდვების შესახებ ხელშეკრულება (შპს ’’ლაბორატორიული კვლევითი ცენტრი’’, ქ.ბათუმი, დასახლება ქვედა სამება) ჩამდინარე წყლის შემადგენლობისა და სიწმინდის შემოწმების და ანალიზის ჩატარების მომსახურების შესყიდვაზე (210 სინჯი). მთლიანი სახელშეკრულებო თანხა შეადგენს 8 400 ლარს.

2.გაფორმდა სახელმწიფო შესყიდვების შესახებ ხელშეკრულება (შპს ’’ლაბორატორიული კვლევითი ცენტრი’’, ქ.ბათუმი, დასახლება ქვედა სამება) ატმოსფერული ჰაერის შემადგენლობისა და სიწმინდის შემოწმების და ანალიზის ჩატარების (132 სინჯი) მომსახურებაზე, ღირებულებით 6 600 ლარი.

პროგრამის ფარგლებში სრულად არის აღებული და გამოკვლეული დაგეგმილი სინჯები (წყალი - 210; ჰაერი - 132.)

*2****. „აჭარის სანაპირო ზოლის სარფი-ჩოლოქის მონაკვეთზე ზღვის წყლების ხარისხობრივი მაჩვენებლების მონიტორინგი“*** *– პროგრამის ფარგლებში, გაზაფხულიდან გვიან შემოდგომამდე (1 აპრილი - 30 ოქტომბერი) ხორციელდება მონიტორინგი ზღვის წყლის ხარისხობრივ მდგომარეობაზე.*

გაფორმებულია სახელმწიფო შესყიდვების შესახებ ხელშეკრულება (შპს ’’ლაბორატორიული კვლევითი ცენტრი’’, ქ.ბათუმი, დასახლება ქვედა სამება) ზღვის წყლის შემადგენლობისა და სიწმინდის შემოწმების და ანალიზის ჩატარების (150 სინჯი) მომსახურებაზე, ღირებულებით 15 000 ლარი. ანალიზი ტარდება შემდეგ მაჩვენებლებზე: ნაწლავის ჩხირის ჯგუფის ბაქტერიები (კოლი-ინდექსი), ლაქტოზა დადებითი ნაწლავის ჩხირები (ლნჩ), კოლიფაგები (ეშერიხიას ფაგი), ფეკალური სტრეპტოკოკები, ოქროსფერი სტაფილოკოკები და პათოგენები (მ.შ. სალმონელა). სინჯების აღება მიმდინარეობს სანაპირო ზოლის მთელ პერიმეტრზე კერძოდ: კვარიათის, სარფის, აკვაპარკის მიმდებარე ტერიტორიის, ბათუმის ცენტრალური პლაჟის, ბარცხანის, მწვანე კონცხის და ქობულეთის ცენტრალურ პლაჟზე (2 წერტილი), სულ 8 წერტილში. მონიტორინგის პერიოდში, ლაბორატორიული კვლევებით, ინფექციური დაავადების გამომწვევების არსებობა არცეთ უბანზე არ დაფიქსირებულა. პროგრამის ფარგლებში სრულად არის აღებული და გამოკვლეული დაგეგმილი 150 სინჯი.

**3.*,,აჭარის სანაპირო ზოლის დროებითი ნაპირსამაგრი ღონისძიება“*** *-*  პროგრამით გათვალისწინებულია მდ. ჭოროხის კალაპოტიდან 90 000 მ3 ინერტული მასალის ამოღება და ადლიის სანაპიროზე შეტანა.

 პროგრამის ფარგლებში განსახორციელებელ სამუშაოებზე მიმდინარეობს სახელმწიფო შესყიდვის პროცედურები.

 **4. ,, ადლიის სანაპირო ზოლზე ნაპირსამაგრი ნაგებობის მშენებლობა” -** პროგრამა ითვალისწინებს ადლიის სანაპირო ზოლზე, გამწმენდი ნაგებობების მიმდებარე ტერიტორიაზე, 2012 წელს ფლეთილი ქვებით აშენებული ბერმის 719 გრძივი მეტრით გაგრძელებას ე.წ. ,,ახალი ბულვარის“ მიმართულებით. შესრულებულია შემდეგი სამუშაოები.

1.გაფორმებულია ხელშეკრულება პლაჟის გასამაგრებელი სამუშაოების შესყიდვაზე (შპს ’’სახელმწიფო სამშენებლო კომპანია’’, იურიდ. მის. ქ. თბილისი, ორხევი დას., ახვლედიანის ქ. #21, ფაქტ. მის. ქ.თბილისი, ო.ჩხეიძის ქ. #10);

2.გაფორმებულია ხელშეკრულება პლაჟის გასამაგრებელი სამუშაოების ტექნიკური ზედამხედველობის მომსახურების შესყიდვაზე (შპს ’’აჭარსპეცპროექტი’’, ქ. ბათუმი, გამსახურდიას ქ. #19/21);

3. გაფორმებულია ხელშეკრულება - პლაჟის გასამაგრებელი სამუშაოების საავტორო ზედამხედველობის მომსახურების შესყიდვა (შპს ’’ნაპირდაცვა’’, ქ. თბილისი, ყიფშიძის ქ. #4)

4. შესრულებულია I-II-III ეტაპით გათვალისწინებული ნაპირსამაგრი სამუშაოები. სანაპირო ზოლზე შეტანილია: ქვენაყარი ბერმის I შრის 16637 მᶟ ; ბერმის II შიდა შრის 21429მᶟ ; ბერმის დამცავი შრის წყალქვეშა ნაწილის 27887მᶟ.

***საზოგადოებასთან ურთიერთობა***

* აღინიშნა ჭარბტენიანი ტერიტორიების დაცვის საერთაშორისო დღე - 2 თებერვალი: ბათუმის ,,პრესკაფეში“ სკოლის მოსწავლეებისათვის სამმართველოს ბიომრავალფეროვნების დაცვის განყოფილებამ ჩაატარა ლექცია, რომელიც მიეძღვნა ჭაობებსა და მათ მნიშვნელობას გარემოსათვის;
* სამმართველოსა და ქ.ბათუმის მერიის ერთობლივი ორგანიზებით განხორციელდა საქველმოქმედო და ეკოლოგიური პროექტი ,,მწვანე ყუთი“. აჭარის ა რ სამთავრობო და ადგილობრივი თვითმმართველობის დაწესებულებებში დაიდგა მაკულატურის შესაგროვებელი ყუთები;
* 21 მარტს გამწვანების აქციით აღინიშნა ტყეების საერთაშორისო დღე. სატყეო სააგენტოს ხუთივე ადმინისტრაციაში(ხულო, შუახევი, ქედა, ხელვაჩაური, ქობულეთი) სულ დაირგო 2058 ძირი ნერგი. ქობულეთის ადმინისტრაციის თიკერის სატყეოში ნერგების დარგვაში მონაწილეობას ქ.ბათუმის სკოლა ,,იუნჯის“ მე-7, მე-8, მე-9 და მე-10 კლასების მოსწავლეებიც იღებდნენ. სამმართველოს თანამშრომლები მოხალისეებს ესაუბრნენ ტყეებისა და მათში არსებული ბიომრავალფეროვნების დაცვის მნიშვნელობაზე;
* 30 მარტს ,,დედამიწის საათის“ ეგიდით, სამმართველოს ინიციატივით, სასტურმო ,,შერატონში“ მოეწყო გლობალური დათბობის თემისადმი მიძღვნილ ფილმ ,,სახლი“ -ს ჩვენება და დისკუსია. მასში მონაწილეობას იღებდნენ ბათუმის უნივერსიტეტის ლექტორები და სტუდენტები. მსოფლიო მასშტაბის აქციას ,,ერთი საათი ელექტრო ენერგიის გარეშე“ ბათუმიც შეურთდა: საღამოს 21:30 -დან ელექტრო ენერგია ერთი საათით გაითიშა სასტურმო შერატონში. ასევე შეჩერდა ქალაქის გარეგანათებაც;
* დედამიწის დღის (22 აპრილი) აღსანიშნავად ბათუმის ზღვის სანაპიროზე მოეწყო პლაჟის დასუფთავების აქცია. მასში მონაწილობას იღებდნენ ქ.ბათუმის მე-2, მე-3, მე-7, მე-8, მე-15 საჯარო სკოლებისა და მოსწავლე ახალგაზრდობის სასახლის მოსწავლეები;
* დასუფთავების მსოფლიო დღესთან დაკავშირებით, აჭარის გარემოს დაცვისა და ბუნებრივი რესურსების სამმართველოს ორგანიზებით ბათუმის მე-3 საჯარო სკოლაში ჩატარდა შემეცნებითი შეხვედრა, რომელიც დაეთმო ნარჩენების მართვის საკითხს;
* 7 მაისს ბათუმის დემოკრატიული ჩართულობის ცენტრში გაიმართა სამმართველოს 2015-2018 წლების პრიორიტეტების პრეზენტაცია. შეხვედრაში მონაწილეობდნენ მას მედიისა და არასამთავრობო ორგანიზაციების წარმომადგენლები და სხვა დაინტერესებული პირები;
* ბათუმის ბოტანიკურ ბაღში შემეცნებითი ტურის ჩატარებით აღინიშნა ბიომრავალფეროვნების დაცვის საერთაშორისო დღე (22 მაისი). მასში მონაწილეობდნენ სამმართველოს თანამშრომლები, ბათუმის შოთა რუსთაველის სახელმწიფო უნივერსიტეტის ეკოლოგიის სპეციალობის სტუდენტები და ბოტანიკური ბაღის სპეციალისტები;
* 5 ივნისს, გარემოს დაცვის საერთაშორისო დღეს განხორციელდა რამდენიმე ღონისძიება: 1.სოციალურად დაუცველი ბავშვებისათვის ბათუმის დელფინარიუმში მოეწყო დელფინების განახლებული შოუ; 2.მოეწყო თამარისა და ბარცხანის დასახლებების სანაპიროების დასუფთავება. აქციაში მონაწილეობდნენ მე-17 და მე-18 სკოლების მოსწავლეები; 3. აჭარის ა რ გარემოს დაცვისა და ბუნებრივი რესურსების სამმართველომ წლის ეკოლოგის წოდება მიანიჭა არასამთავრობო ორგანიზაცია ,,უსაფრთხო გარემოს“ აღმასრულებელ დირექტორს ნოდარ ჩხეიძეს;
* 16-25 აგვისტოს, ბათუმში, საქართველოს გარემოსა და ბუნებრივი რესურსების დაცვის მინისტრის ინიციატივით ჩატარდა აქცია ,,მწვანე არდადეგები“. მინისტრთან ერთად მასში მონაწილეობდნენ აჭარის მთავრობის თავმჯდომარე, ქალაქ ბათუმის მერი, გარემოს დაცვისა და ბუნებრივი რესურსების სამმართველოს სპეციალისტები, მოსწავლე-ახალგაზრდობის სასახლის აღსაზრდელები. კვირეული ფარგლებში მოეწყო პლაჟების დასუფთავების, კედლების მოხატვის აქციები და გაიმართა ამ დღეებისადმი მიძღვნილი კონცერტი;
* ,,დაასუფთავე მსოფლიო“ - გაეროს ეგიდით გამართული მსოფლიო აქციის ფარგლებში ბათუმის მოსწავლე-ახალგაზრდობის ბავშვების მონაწილეობით მოეწყო პლაჟის დასუფთავების ღონისძიება. ამ დღესთან დაკავშირებით გარემოს დაცვისა და ბუნებრივი რესურსების სამმართველოს ინტეგრირებული მართვის განყოფილების უფროსმა ნუგზარ პაპუნიძემ ბათუმის მეორე საჯარო სკოლის მე-9 კლასელებს ჩაუტარა გაკვეთილი თემაზე: მყარი ნარჩენები, მისი მართვა და პრობლემის აღმოფხვრის გზები;
* შავი ზღვის საერთაშორისო დღესთან (31დეკემბერი) დაკავშირებით სამმართველოს ორგანიზებით, ბათუმის დელფინარიუმში სკოლის მოსწავლეებისათვის ჩატარდა ლექცია თემაზე: ზღვის ძუძუმწოვრები. ლექცია წაიკითხა დელფინარიუმთან არსებული შავი ზღვის ფაუნის კვლევითი ცენტრის ხელმძღვანელმა ტარიელ წეროძე. ბავშვებისათვის გაიმართა დელფინების სანახაობა.
* საზოგადოებასთან ურთიერთობის მიზნით მოქმედებს სამმართველოს Facebook გვერდი *(www.facebook.com/denraa)*